Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 1 Pv 416/14/6609	Rimavská Sobota, 28.11.2014
EEČ : 2-49-153-2014

U Z N E S E N I E

Trestná vec:	obvinený XXXXX 
Prečin:	Pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Dňa 02.08.2014 od 16.45 h do 17.00 h v katastrálnom území obce XXXXX, v rybárskom revíre č. 3-0200-1-1, vo vodnom toku XXXXX, v blízkosti plynovodu, spoločne s obvinenými XXXXX a ml. XXXXX, neoprávnene zasiahol do výkonu rybárskeho práva tým, že bez povolenia chytali ryby tak, že rukami ich lovili z potoka, pričom ulovili 3 ryby - karás, jalec, ploticu červenookú a podustvu, následne ich vložili do plecniaka, pričom boli pri čine  prichytení policajtmi Obvodného oddelenia PZ XXXXX, čím poškodenej organizácii Slovenskému rybárskemu zväzu - Mestská organizácia XXXXX spôsobil škodu vo výške 60  €, 

lebo obvinený nebol v čase činu pre nepríčetnosť trestne zodpovedný. 

Odôvodnenie:
Uznesením povereného príslušníka Obvodného oddelenia PZ XXXXX sp. zn. ORP-585/VB-RS-14 zo dňa 02.08.2014 bolo začaté trestné stíhanie a vznesené obvinenie XXXXX, XXXXX a ml. XXXXX za prečin pytliactva podľa § 20, § 310 ods. 1 Trestného zákona, na tom skutkovom základe, že dňa 02.08.2014 od 16.45 h do 17.00 h v katastrálnom území obce XXXXX, v rybárskom revíry č. 3-0200-1-1, vo vodnom toku XXXXX, v blízkosti plynovodu, spoločne s obvinenými XXXXX a ml. XXXXX, neoprávnene zasiahli do výkonu rybárskeho práva tým, že bez povolenia chytali ryby tak, že rukami ich lovili z potoka, pričom ulovili 3 ryby - karás, jalec, ploticu červenookú a podustvu, následne ich vložili do plecniaka, pričom boli pri čine  prichytení policajtmi Obvodného oddelenia PZ XXXXX, čím poškodenej organizácii Slovenskému rybárskemu zväzu - Mestská organizácia XXXXX spôsobil škodu vo výške 60  €. 

Preskúmaním spisového materiálu som zistil, že v predmetnej veci boli vypočutí obvinení,  zástupca poškodeného XXXXX, svedkovia XXXXX, XXXXX, XXXXX, XXXXX, boli vykonané konfrontácie medzi obvinenými navzájom, vypracované znalecký posudok, vyčíslenie škody, potvrdenie o zaistení a vrátení veci, dodatočná obhliadka miesta činu s fotodokumentáciou, zoznam a popis rybárskych revírov, lekárska správa, charakteristiky a odpisy registra trestov.  

Obvinený XXXXX sa k spáchaniu prečinu nepriznal. Na svoju obhajobu neuviedol žiadne právne významné skutočnosti, dodal, že on sa v potoku kúpal. 

Z výsledkov dokazovania jednoznačne vyplýva, že ku skutku došlo v dňa 02.08.2014 v katastrálnom území obce XXXXX vo vodnom toku XXXXX a tohto sa dopustil obv. XXXXX. Takéto závery preukazujú najmä výpovede obvineného XXXXX, svedkov XXXXX, XXXXX, XXXXX. 

Opatrením Okresného súdu XXXXX sp. zn. 0Tp 478/2014 zo dňa 03.09.2014 bol obvinenému XXXXX ustanovený obhajca XXXXX, Advokátska kancelária XXXXX. 

Zo znaleckého posudku vypracovaného znalcami z odboru zdravotníctvo a farmácia, odvetvie psychiatria vyplýva, že obvinený nie je duševne chorý, ani v čase spáchania skutku netrpel duševnou chorobou - ochorením v zmysle psychózy. Znalci u obvineného zistili znížené intelektové schopnosti na úrovni stredne ťažkej mentálnej retardácie s poruchami správania. Stredne ťažká mentálna retardácia u menovaného sa prejavuje poklesom intelektových schopností, praktickou nevzdelávanosťou, narušenými úsudkovými schopnosťami, chýbajúcim chápaním abstraktných pojmov, chudobnou slovnou zásobou, primitívnymi emočnými reakciami, insuficienciou vyšších citov, obmedzenými adaptačnými schopnosťami na požiadavky bazálneho denného fungovania, s prevahou pudových a egoistických pohnútok. Vzhľadom na jeho zníženú úroveň intelektových schopností v pásme stredne ťažkej mentálnej retardácie, jeho schopnosti rozpoznať protiprávnosť svojho konania a ovládať svoje konanie v dobe páchania skutku, boli podstatne znížené až vymiznuté. Znalci u posudzovaného nezistili žiadne príznaky, ktoré by svedčili pre syndróm závislosti od alkoholu alebo iných omamných, resp. psychotropných látok, preto z odborného hľadiska nedoporučili žiadne ochranné opatrenie. Vzhľadom na znížené intelektové schopnosti do pásma stredne ťažkej mentálnej retardácie, obvinený nie je schopný chápať zmysel priebehajúceho trestného konania. Preto znalci nedoporučujú jeho účasť na trestnom konaní. Pobyt menovaného na slobode z psychiatrického hľadiska nie je nebezpečný. Stav menovaného je trvalý, liečbou neovplyvniteľný, preto nepovažujú znalci za potrebné menovanému uložiť ochranné liečenie, pretože takéto liečenie by nesplnilo účel. 

Na základe predmetného znaleckého posudku boli povereným príslušníkom PZ vypočutí znalci XXXXX, ako aj XXXXX, ktorí doplnili znalecký posudok v tom, že spresnili záver a uviedli, že vo vzťahu ku konkrétnemu skutku pytliactva u obvineného sa priklonili k záveru, že jeho ovládacie a rozpoznávacie schopnosti boli v čase spáchania skutku úplne vymiznuté. 

Podľa § 23 Trestného zákona, kto pre duševnú poruchu v čase spáchania činu inak trestného, nemohol rozpoznať jeho protiprávnosť, alebo ovládať svoje konanie, nie je za tento čin trestne zodpovedný, ak tento zákon neustanovuje inak.  

Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

Vzhľadom na uvedené skutočnosti bolo treba rozhodnúť tak, ako je to uvedené vo výrokovej časti tohto uznesenia. 

Poučenie:

Proti tomuto uzneseniu je prípustná sťažnosť, ktorú môže obvinený a poškodený podať u prokurátora Okresnej prokuratúry Rimavská Sobota do troch dní od jeho oznámenia. 
O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.

JUDr. Milan Kováč
prokurátor